**RÉSZLETES FELHASZNÁLÓI FELTÉTELEK**

**Elektronikus levelezés**

*A büntetések, az intézkedések, egyes kényszerintézkedések és a szabálysértési elzárás végrehajtásáról* szóló 2013. évi CCXL. törvény (a továbbiakban: Bv. tv.) 174. § (6) bekezdése alapján az elítélt a technikai feltételek rendelkezésre állása esetén, a házirendben meghatározottak szerint a bv. intézet által létrehozott elektronikus levelezési címen is levelezhet. Az elektronikus levélhez dokumentum is csatolható. Az elektronikus levelezés informatikai alkalmazással is ellenőrizhető.

Elektronikus levél küldésére csak abban az esetben van lehetősége, ha Ön a fogvatartott kapcsolattartója, ha az e-mail címe a bv. szervezet részére rendelkezésre áll, illetve, ha ismeri a kapcsolattartásához rendelt 8 jegyű kapcsolattartói azonosítót. Amennyiben az Ön azonosítója 8 számjegynél kevesebb számból áll, úgy azt kezdő nullákkal 8 számjegyre kell kiegészíteni, például:

1234567 → 01234567

123456 → 00123456

A fogvatartottakkal való kapcsolattartásról általános tájékoztatást a <https://bv.gov.hu/hu/kapcsolattartas> weboldalon talál, ahonnan a kapcsolattartás létesítéséhez, illetve az e-mail cím megadásához szükséges hozzájáruló nyilatkozat is letölthető.

Az elektronikus levél elküldését az elektronikus levelező rendszer nem engedi, ha a fogvatartott a rezsim, illetve kategória besorolásához rendelt havi küldhető elektronikus levél mennyisége már kimerítésre került vagy a fogvatartott rendelkezésére álló elektronikus tárhelye megtelt.

A fogvatartott részére a levél küldemény kézbesítése a rendelkezésre álló elektronikus tárhelyének figyelembevételével történik, amennyiben az megtelt, az elektronikus levél kézbesítésre a fogvatartott általi tárhely felszabadítást követően kerül sor.

A letartóztatott esetében a rendelkezési jogkör gyakorlója korlátozást, tiltást rendelhet el, melyet a bv. szervezet az elektronikus levelezés használata során is érvényesít.

Az elektronikus levél csak egyedi, személyes jellegű közlést, információt tartalmazhat, melyhez melléklet csatolható.

Az elektronikus levél csatolmánya 1 db pdf típusú fájl lehet, mérete nem haladhatja meg az 1 MB-ot.

A fogvatartott részére írt elektronikus levél mellékleteként kizárólag olyan fényképek küldhetők, amelyek a nyugalom megzavarására nem alkalmasak, vagy a jó ízlést nem sértik. Az előbbieken túl a melléklet szöveges tartalommal nem bírhat.

A bv. szervezet az elektronikus levelet és annak csatolmányát ellenőrzést követően továbbítja a fogvatartott részére, mely során, ha a levél vagy annak melléklete a bv. szerv biztonságra veszélyes információt tartalmaz, vagy a mellékletként csatolt dokumentum nem felel meg a rá vonatkozó kritériumoknak, a továbbítás megtagadására kerülhet sor.

Az elektronikus levelezés szolgáltatásának igénybevétele csak magán jellegű kapcsolattartás érdekében történhet, a szolgáltatás a hivatalos és ellenőrzés nélküli kommunikációt nem teszi lehetővé.